Document ID: 32015R0608

REGOLAMENT TA' IMPLIMENTAZZJONI TAL-KUMMISSJONI (UE) 2015/608
tal-14 ta' April 2015
li jemenda r-Regolament (KE) Nru 798/2008 fir-rigward tal-annotazzjonijiet tal-Ukraina u l-Iżrael fil-lista ta' pajjiżi terzi, l-approvazzjoni tal-programm ta' kontroll tal-Ukraina għas-Salmonella fit-tiġieġ li jbidu, ir-rekwiżiti għaċ-ċertifikazzjoni veterinarja dwar il-marda ta' Newcastle u r-rekwiżiti tal-iproċessar ta' prodotti tal-bajd
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta' Novembru 2003 dwar il-kontroll tas-salmonella u aġenti żoonotiċi oħra speċifiċi li jkun hemm fl-ikel (1), u b'mod partikolari l-Artikolu 10(2) tiegħu,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta' April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (2), u b'mod partikolari l-Artikolu 11(1) tiegħu,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (3), u b'mod partikolari l-frażi ta' introduzzjoni tal-Artikolu 8, l-ewwel subparagrafu tal-punt 1 tal-Artikolu 8, il-punt 4 tal-Artikolu 8, u l-Artikolu 9(2)(b) u (4) tagħha,
Wara li kkunsidrat id-Direttiva tal-Kunsill 2009/158/KE tat-30 ta' Novembru 2009 dwar il-kundizzjonijiet tas-saħħa tal-bhejjem li jirregolaw il-kummerċ intra-Komunitarju u l-importazzjoni ta' tajr u bajd tat-tfaqqis minn pajjiżi terzi (4), u b'mod partikolari l-Artikoli 23(1), 25, 26(2) u 28(1) tagħha,
Billi:
(1)
Ir-Regolament tal-Kummissjoni (KE) Nru 798/2008 (5) jistipula li l-prodotti li jaqgħu fl-ambitu tiegħu għandhom biss ikunu importati fl-Unjoni, u jgħaddu mill-Unjoni, bi tranżitu mill-pajjiżi terzi, mit-territorji, miż-żoni jew mill-kompartimenti elenkati fil-kolonni 1 u 3 tat-tabella li tinsab fil-Parti 1 tal-Anness I tiegħu.
(2)
Ir-Regolament (KE) Nru 2160/2003 jistipula regoli għall-kontroll tas-Salmonella f'popolazzjonijiet ta' tjur differenti fl-Unjoni. Dan jistipula li l-ammissjoni jew iż-żamma fil-listi ta' pajjiżi terzi stipulati fil-leġiżlazzjoni tal-Unjoni, għall-ispeċijiet jew il-kategoriji relevanti, li minnhom l-Istati Membri huma awtorizzati li jimportaw bajd għall-ikel minn tjur koperti minn dak ir-Regolament hija suġġetta għall-preżentazzjoni lill-Kummissjoni mill-pajjiż terz ikkonċernat ta' programm ta' kontroll kontra s-Salmonella b'garanziji ekwivalenti għal dawk li jinsabu fil-programmi ta' kontroll nazzjonali għas-Salmonella fl-Istati Membri. F'dan ir-rigward huma inklużi wkoll fil-mudelli taċ-ċertifikati veterinarji rilevanti għal dawk il-prodotti stipulati fil-Parti 2 tal-Anness I tar-Regolament (KE) Nru 798/2008, il-garanziji u l-informazzjoni rilevanti.
(3)
L-Ukraina ssottomettiet il-programmi ta' kontroll tagħhom tas-Salmonella f'qatgħat tat-tgħammir ta' Gallus gallus lill-Kummissjoni. Instab li dawn il-programmi jagħtu garanziji l-istess għall-garanziji stipulati fir-Regolament (KE) Nru 2160/2003 u għalhekk għandhom jiġu approvati.
(4)
L-Ukraina hija elenkata fid-Deċiżjoni tal-Kummissjoni 2011/163/UE (6) u għandha pjan ta' monitoraġġ tar-residwi approvat għall-bajd.
(5)
Bħala konsegwenza tal-ekwivalenza tal-programmi għall-kontroll tas-Salmonella, l-annotazzjoni għall-Ukraina fil-lista stabbilita fil-Parti 1 tal-Anness I tar-Regolament (KE) Nru 798/2008 għandha tiġi emendata b'tali mod li l-importazzjoni tal-bajd tal-klassi A fl-Unjoni hija permessa.
(6)
Ir-Regolament (KE) Nru 798/2008 jistipula wkoll ir-rekwiżiti ta' ċertifikazzjoni veterinarja għal dawk il-komoditajiet. Dawk ir-rekwiżiti jqisu jekk humiex meħtieġa kundizzjonijiet speċifiċi minħabba l-istat tal-mard f'dawk il-pajjiżi terzi, territorji, żoni jew kompartimenti, inkluż it-teħid tal-kampjuni u l-ittestjar għall-mard tat-tjur differenti, kif xieraq. Dawk il-kundizzjonijiet speċifiċi, kif ukoll il-mudelli taċ-ċertifikati veterinarji li għandhom jakkumpanjaw dawk il-prodotti għall-importazzjoni fl-Unjoni, jew għat-tranżitu minnha, huma stabbiliti fil-Parti 2 tal-Anness I ta' dak ir-Regolament.
(7)
Il-marda ta' Newcastle hija marda virali tat-tjur kuntaġġuża ħafna li tista' twassal għal mard serju, b'mod partikolari f'qatgħat tat-tjur li mhumiex imlaqqma u mhumiex protetti. Il-marda ta' Newcastle tinsab f'diversi pajjiżi terzi fuq bażi sporadika jew rari u għal bosta snin dehret fl-Iżrael f'sensiliet epidemiċi.
(8)
F'Ġunju tal-2014, l-Uffiċċju Alimentari u Veterinarju tal-Kummissjoni (FVO) għamel spezzjoni fl-Iżrael sabiex jiġu evalwati l-kontrolli tas-saħħa tal-annimali għat-tjur u prodotti tat-tjur maħsuba għall-importazzjoni lejn l-Unjoni.
(9)
Il-verifika kkonfermat li s-servizzi veterinarji tal-Iżrael ġeneralment għandhom sistemi effettivi fis-seħħ biex jiġu indirizzati t-tifqigħat tal-marda ta' Newcastle f'azjendi kummerċjali tat-tjur.
(10)
Madankollu, ġew identifikati nuqqasijiet serji fil-kontroll tal-marda ta' Newcastle f'azjendi mhux kummerċjali tat-tjur bħan-nuqqas ta' tqassim f'żoni madwar azjendi infettati. In-nuqqas ta' restrizzjonijiet ta' moviment ta' tjur u prodotti tat-tjur fiż-żona madwar xi tfaqqigħa tal-marda ta' Newcastle jistgħu jwasslu għal tixrid u l-introduzzjoni tal-virus f'qatgħat ta' tjur kummerċjali inkluż dawk li minnhom tjur ħajjin jew prodotti tat-tjur li jkunu ntbagħtu lejn l-Unjoni.
(11)
Barra minn hekk, instab li l-eżamijiet ta' qabel l-esportazzjoni f'qatgħat ta' tjur tat-tnissil li minnhom huma derivati l-bajd tat-tfaqqis u flieles ta' jum ma kinux imwettqa minn veterinarju uffiċjali u li kien hemm nuqqas ta' informazzjoni disponibbli lill-uffiċjal veterinarju taċ-ċertifikazzjoni waqt il-konsenja ta' prodotti tat-tjur lejn l-Unjoni.
(12)
Il-verifika żvelat ukoll li l-investigazzjonijiet epidemjoloġiċi effettivi kienu nieqsa fir-rigward ta' tifqigħat tal-marda ta' Newcastle kif ukoll analiżi ta' dejta epidemjoloġika minn tfaqqigħ u studji ta' tilqim. Dan ixekkel il-kontroll tal-mard u l-fehim tas-sitwazzjoni epidemjoloġika għal persistenza tal-virus tal-marda ta' Newcastle. Konsegwentement, dan bħalissa ma jippermettix lill-Iżrael jiżviluppa u jimplimenta strateġija komprensiva u effettiva għall-kontroll tal-marda ta' Newcastle.
(13)
Dawn in-nuqqasijiet jimminaw l-affidabbiltà ta' garanziji sanitarji għal prodotti tat-tjur previsti fiċ-ċertifikati veterinarji u juru li miżuri ta' kontroll Iżraeljani tal-marda ta' Newcastle bħalissa ma jissodisfawx kompletament ir-rekwiżiti rilevanti stabbiliti bid-Direttiva tal-Kunsill 92/66/KEE (7).
(14)
B'reazzjoni għal dawn il-konklużjonijiet u r-rakkomandazzjonijiet tal-FVO, l-awtoritajiet Iżraeljani indirizzaw in-nuqqasijiet, b'mod partikolari il-prekondizzjonijiet għaċ-ċertifikazzjoni veterinarja u t-tqassim f'żoni madwar it-tifqigħat f'qatgħat mhux kummerċjali.
(15)
Minkejja l-isforzi mwettqa f'dawn l-aħħar sentejn flimkien ma' xi titjib fil-bijosigurtà u miżuri oħra preventivi għall-marda ta' Newcastle, għadhom iseħħu regolarment tifqigħat ta' din il-marda fl-Iżrael, kemm fis-setturi kummerċjali u mhux kummerċjali tat-tjur, u fil-futur qrib jidher li din il-marda mhux se tiġi kompletament ikkontrollata u eradikata.
(16)
Minħabba l-persistenza tal-virus tal-marda ta' Newcastle fit-territorju Iżraeljan u t-tifqigħat kontinwi f'qatgħat ta' tjur kummerċjali, huwa meħtieġ li jiġu emendati l-kundizzjonijiet tal-importazzjoni u rekwiżiti ta' ċertifikazzjoni eżistenti sabiex jiġu stabbiliti miżuri addizzjonali li jipprovdu garanziji aħjar għas-sikurezza ta' importazzjonijiet ta' tjur u prodotti tat-tjur mill-Iżrael lejn l-Unjoni.
(17)
Ir-rekwiżiti sanitarji u tas-saħħa tal-annimali għal azjendi li jżommu tjur produttiv u għat-tgħammir u għasafar li ma jtirux produttivi u tat-tgħammir huma aktar stretti milli għal dawk li jżommu tjur għall-qatla u tjur għall-istokkjar mill-ġdid tal-ħażniet ta' tjur tal-priża, li jistgħu għalhekk ikunu f'riskju akbar ta' esponiment għal virus tal-marda ta' Newcastle. Barra minn hekk, huwa diffiċli li jiġi vvalutat l-istatus tal-mard ta' għasafar selvaġġi fl-ambjent naturali tagħhom fejn il-laħam għall-importazzjoni fl-Unjoni jinkiseb minn laħam tal-priża tal-għasafar selvaġġi.
(18)
Importazzjonijiet ta' tjur għall-qatla u tjur għall-istokkjar mill-ġdid tal-ħażniet ta' tjur tal-priża għandhom ikunu pprojbiti peress li dawn jinżammu f'azjendi li m'humiex meqjusa li jagħtu biżżejjed garanziji tas-saħħa tal-annimali peress l-persistenza tal-virus tal-marda ta' Newcastle fit-territorju Iżraeljan.
(19)
L-importazzjonijiet ta' laħam tal-priża tal-għasafar selvaġġi għandha tiġi pprojbita minħabba li l-laħam jinkiseb minn għasafar li jgħixu fl-ambjent naturali tagħhom, fejn l-istatus tas-saħħa tal-annimali ma jistax jiġi vvalutat biżżejjed minħabba l-esponiment mhux magħruf għall-virus tal-marda ta' Newcastle.
(20)
L-entrata dwar l-Iżrael f'Parti 1 tal-Anness I tar-Regolament (KE) Nru 798/2008 għandha għalhekk tiġi emendata u tinkludi l-kodiċi “P3” fil-kolonna 6 li tirreferi għar-restrizzjonijiet fis-seħħ minħabba l-marda ta' Newcastle u “data tal-għeluq” fil-kolonna 6 A fuq il-prodotti, li għalihom l-importazzjonijiet għandhom jiġu pprojbiti (SRP u WGM).
(21)
Fl-Iżrael it-tjur huma regolarment imlaqqma kontra l-marda ta' Newcastle u rarament juru mard kliniku meta jiġu infettati b'virus tal-marda ta' Newcastle, li għalhekk jista' jibqa' ma jinstabx. Sabiex jittaffew dawn ir-riskji possibbli teħid tal-kampjuni addizzjonali u l-ittestjar fil-laboratorju għal preżenza ta' virus tal-marda ta' Newcastle qabel l-esportazzjoni lejn l-Unjoni għandhom ikunu meħtieġa għal qatgħat li minnhom tjur ħajjin u għasafar ħajjin li ma jtirux huma maħsuba għall-importazzjoni fl-Unjoni, tjur ta' tnissil u qatgħat tal-għasafar li ma jtirux għat-tgħammir li minnhom il-bajd tat-tfaqqis u flieles ta' jum huma maħsuba għall-importazzjoni fl-Unjoni, qatgħat ta' tjur għall-qatla u għasafar li ma jtirux tal-qatla li jipproduċu laħam maħsub għall-importazzjonijiet fl-Unjoni u gruppi ta' tiġieġ li jbidu li l-bajd tagħhom huma maħsub għall-importazzjoni fl-Unjoni.
(22)
F'dan il-kuntest, l-Artikolu 6 tar-Regolament (KE) Nru 798/2008 jistipula li l-proċeduri tat-teħid tal-kampjuni u l-ittestjar għal ċertu mard tat-tjur inkluż il-marda ta' Newcastle għandhom jitwettqu skont l-Anness III. Taqsima I ta' dak l-Anness għandu jiddeskrivi r-rekwiżiti tat-teħid tal-kampjuni u l-ittestjarfir-rigward ta' garanziji addizzjonali għal marda ta' Newcastle.
(23)
Bħala konsegwenza, fil-Parti 2 tal-Anness I tar-Regolament (KE) Nru 798/2008 entrata “X” għandha tiżdied mat-taqsima dwar “Garanziji Addizzjonali (AG)” li tirreferi għall-kampjunar speċifiku u rekwiżisti tal-ittestjar stabbiliti fl-Anness III. Il-kodiċi “X” għandu jiġi inkluż fil-kolonna 5 tal-entrata dwar l-Iżrael fil-parti 1 ta' dak l-Anness.
(24)
Barra minn hekk, iċ-ċertifikati veterinarji BPP, BPR, DOC, DOR, HEP, HER, POU, RAT u E għandhom jiġu emendati sabiex jirreferu għal dawn il-Garanziji Addizzjonali (AG) ta' hawn fuq speċifikati taħt “X” li jeħtieġ li jkunu sodisfatti għall-importazzjonijiet fl-Unjoni fir-rigward tal-marda ta' Newcastle.
(25)
Barra minn hekk, huwa xieraq li jkunu inklużi rekwiżiti għal trattament addizzjonali ta' prodotti tal-bajd f'konformità mal-istandards tal-Organizzazzjoni Dinjija għas-Saħħa tal-Annimali (OIE) fil-mudell taċ-ċertifikat veterinarju għall-prodotti tal-bajd (EP) biex jinattiva kwalunkwe preżenza possibbli tal-virus tal-marda ta' Newcastle f'każ ta' okkorrenza tal-marda ta' Newcastle fit-territorju ta' pajjiż terz.
(26)
Il-mudelli taċ-ċertifikat veterinarju għat-tjur tat-tgħammir jew tjur produttiv minbarra għasafar li ma jtirux (BPP), flieles ta' jum minbarra għasafar li ma jtirux (DOC), bajd tat-tfaqqis minbarra għasafar li ma jtirux (HEP) u l-mudell għat-tjur tal-qatla u tjur għall-istokkjar mill-ġdid tal-ħażniet ta' tjur tal-priża minbarra għasafar li ma jtirux (SRP) jirreferi għall-Artikolu 13(1) tar-Regolament (KE) Nru 798/2008 rigward l-użu tat-tilqim kontra l-marda ta' Newcastle fil-pajjiż terz tal-oriġini u jirrikjedi rekwiżiti tas-saħħa addizzjonali biex jiġu ssodisfati. Sabiex tiġi evitata kwalunkwe miżinterpretazzjoni possibbli f'każ li r-rekwiżiti tas-saħħa addizzjonali ma japplikawx għall-pajjiż terz, territorji jew żona ta' orġini tal-prodott rispettiv, il-possibilità tat-tħassir tat-taqsima kollha għandha tiġi prevista f'dawn il-mudelli taċ-ċertifikati.
(27)
Ir-Regolament (KE) Nru 798/2008 għandu jiġi emendat skont dan.
(28)
Qabel ma l-mudelli ta' ċertifikati veterinarji emendati jsiru obbligatorji għandu jitħalla jgħaddi perjodu tranżitorju ta' żmien raġonevoli, u dan sabiex l-Istati Membri u l-industrija jkunu jistgħu jitħallew jadattaw għar-rekwiżiti l-ġodda stabbiliti fil-mudelli ta' ċertifikati veterinarji emendati.
(29)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DAN IR-REGOLAMENT:
Artikolu 1
Approvazzjoni ta' programm ta' kontroll
Il-programm ta' kontroll ippreżentat mill-Ukraina skont l-Artikolu 10(1) tar-Regolament (KE) Nru 2160/2003 huwa b'dan approvati fir-rigward tas-Salmonella fil-qatgħat kollha tat-tiġieġ li jbidu.
Artikolu 2
Emenda għar-Regolament (KE) Nru 798/2008
Il-Parti 1 tal-Anness I tar-Regolament (KE) Nru 798/2008 għandha tiġi emendata skont l-Anness ta' dan ir-Regolament.
Artikolu 3
Dispożizzjonijiet tranżitorji
Għal perjodu ta' tranżizzjoni sat-18 ta' Mejju 2015, l-introduzzjoni fl-Unjoni ta' konsenji ta' prodotti koperti mir-Regolament (KE) Nru 798/2008, akkumpanjati b'ċertifikat veterinarju li jkun imtela skont il-mudelli ta' ċertifikati veterinarji BPP, BPR, DOC, DOR, HEP, HER, POU, RAT, E jew EP relevanti stabbiliti fil-Parti 2 tal-Anness I ta' dak ir-Regolament, fil-verżjonijiet tagħhom ta' qabel l-emendi introdotti b'dan ir-Regolament, għandha tibqa tiġi awtorizzata, dment li ċ-ċertifikat veterinarju ġie komplut, iffirmat u datata mhux aktar tard mit-3 ta' Mejju 2015.
Artikolu 4
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta' April 2015.

Labels: 3
18
17
6